Nädalavahetusel toimub LaitseRallyPargi uuel kardirajal esimene võistlus ning mitmeid Eesti autosportlasi ootavad ees olulised välisvõistlused.
Kardispordi Eesti meistrivõistlused jätkuvad laupäeval ja pühapäeval LaitseRallyPargi uuel rajal. Laupäeval võistlevad kõik klassid, pühapäeval CIK-FIA klassid. Laupäeval algavad kvalifikatsioonid kell 9.20 ja võistlussõidud kell 11.30, pühapäeval on algusajad vastavalt kell 10.20 ja 12.00. Mõlemast võistlusest näitab otseülekannet EAL Youtube´i kanal, laupäeval algab ülekanne kell 9.15 ja pühapäeval 10.30. Laupäeval toimub LaitseRallyPargis ka vanasõidukite kogunemine ja näitus Oldtimer Camp.
Laupäeval sõidetakse Aluveres Aluvere Ringi Karika teine ja Lõuna-Eesti Karika kuues etapp. Võistlussõidud algavad kell 9.50.
Ringrajasõidu Eesti meistrivõistluste etapp klassile Porsche GT3 Cup sõidetakse reedel ja laupäeval Soomes Alastaro ringrajal.
E-autospordis lõpeb reedel autoralli Eesti meistrivõistluste etapp Soome virtuaalteedel ja pühapäeval sõidetakse EST1 Racing vormel 4 Eesti meistrivõistluste etapp Okayama virtuaalrajal.
Vormel 3 hooaeg lõpeb nädalavahetusel Monza rajal. Paul Aron on enne viimast võistlust teisel kohal. F3 võistleb Monzas koos F1 MM-etapiga. Olulised kellaajad: reede kell 16.05 (siin ja edaspidi Eesti ajad) F3 kvalifikatsioon, laupäev kell 10.25 F3 sprint, 17.00 F1 kvalifikatsioon, pühapäev 9.15 F3 põhisõit, 16.00 F1 Itaalia GP. Otsepilti näitavad Viaplay Sport ja F1 TV.
Rallikrossi Rally X Nordic sari lõpeb Rootsis Höljesi rajal. Maiko Tamm läheb Supercari Pro AM kategoorias viimasele etapil vastu liidrina. Eesti sõitjatest on viimasele etapile registreerunud veel krosskartide klassis Martin Juga, Lucas Orav, Tanel Tereping, Tamo Toodo ja Romet Tsirna. Esimesed kaks eelsõitu toimuvad reedel algusega kell 12.00, ülejäänud kaks laupäeval algusega 11.05. Kell 17.05 algavatele poolfinaalidele järgnevad finaalid ja autasustamine. Otsepilti vahendab sarja Youtube´i kanal.
Soomes Hyvinkääl laupäeval toimuval RX Mastersi etapile on eestlastest registreerunud Andri Õun, Valdur Reinsalu ja Mart Tikkerbär. Eelsõidud algavad kell 11.00 ja finaalid 15.00.